山中答劉書記寓懷
作者：李山甫
朝代：唐

paragraphs: 貴門多冠冕，日與榮辱並。
山中有獨夫，笑傲出衰盛。
正直任天真，鬼神亦相敬。
之子賁丘園，戶牖松蘿暎。
骨將槁木齊，心同止水淨。
筆頭指金波，座上橫玉柄。
芙蓉出秋渚，繡段流清詠。
高古不稱時，沈默豈相競。
窮搜萬籟息，危坐千峯靜。
林僧繼嘉唱，風前亦爲幸。